Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 108/02)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

QUESO DE ACEHÚCHE

ES Nr.: PDO-ES-02621 – 2020. gada 14. jūlijā

ACVN (X) AĢIN ( )

1. Nosaukums vai nosaukumi

“Queso de Acehúche”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. Siers

3.2. Apraksts par produktu, uz kuru attiecas 1. punktā minētais nosaukums

“Queso de Acehúche” ir siers, kas gatavots tikai no svaigpiena, kurš iegūts no šķirņu “Murciana-Granadina”, “Florida”, “Malagueña”, “Retinta” un “Verata” vai to krustojumu kazām saimniecībās, kas atrodas 4. punktā noteiktajā ģeogrāfiskajā apgabalā. To iegūst, pienu sarecinot ar fermentiem, un nogatavina vismaz 40 dienas.

Nogatavinātam sieram “Queso de Acehúche” piemīt turpmāk uzskaitītās īpašības.

a) Fiziskās īpašības

— Forma: cilindriska, ar pārsvarā plakanām pusēm un plakanizliektiem sāniem.

— Izmērs: — diametrs: vismaz 7 cm, — augstums: ne vairāk kā 50 % no diametra.

— Svars: 200–1 200 g.

b) Fizikālķīmiskās īpašības

— Tauku saturs sausnā: vismaz 45 %.

— Kopējais sausais ekstrakts: vismaz 50 %.

— pH: vismaz 5,0 un ne vairāk kā 6,0.

— NaCl: ne vairāk kā 4 %.

c) Organoleptiskās īpašības

— Miza: dabiski vaska dzeltenā līdz tumša okera krāsā un nedaudz raupja. Nogatavināšanas laikā var veidoties raksturīga gleme. Sieru var piedāvāt pārdošanai tādu, kāds tas ir, vai pārklātu ar papriku vai eļļu. Sieriem, kas gatavoti, izmantojot mazgāšanas paņēmienu “sobao”, ir gluda miza un noapaļotas šķautnes.

— Siera masa: baltā līdz ziloņkaula krāsā, ar kompaktu, viendabīgu struktūru, bez plaisām. Tajā var būt daži mazi, ieapaļi caurumi, kas nevienmērīgi sadalīti pa griezuma virsmu. Tam ir puscieta un elastīga tekstūra. Ēdot tas ir mīksts, nedaudz kūstošs, nedaudz drupans, taukains, lipīgs, mitrs un nedaudz graudains.

— Smarža: vidēji līdz ļoti intensīva, piena (kazas piena) un citi (pūdējuma) aromāti.

— Garša: nedaudz sāļa, mēreni skāba, nedaudz rūgta un nedaudz sīva, izteiktāka ilgāk nogatavinātiem sieriem, ar vidēju līdz augstu kopējo noturību.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

a) Reģistrēti kazu ganāmpulki jābaro saskaņā ar tradicionālām metodēm, izmantojot ģeogrāfiskā apgabala dabas resursus un piekopjot ekstensīvu vai daļēji ekstensīvu lauksaimniecību. Papildbarību, kuras pamatā ir lopbarība, salmi un barības maisījumi, kas sastāv no graudaugiem, pākšaugiem un sēklām, var izmantot periodos, kad tā visvairāk vajadzīga, piemēram, atnešanās un laktācijas periodā, kā arī tad, kad barības nepietiek nelabvēlīgu laikapstākļu, piemēram, sausuma, dēļ.

Lai lauksaimniecības sistēmu uzskatītu par daļēji ekstensīvu, maksimālais dzīvnieku blīvums tajā ir 1,8 liellopu vienības uz hektāru (LU/ha). Tā kā pieaugusi kaza ir līdzvērtīga 0,15 liellopu vienībām, maksimālais dzīvnieku blīvums vismazāk stingrajā pieļaujamajā lauksaimniecības sistēmā būtu ne vairāk kā 12 kazas uz hektāru. Šis maksimālais dzīvnieku blīvums nodrošina, ka visa gada garumā ir pietiekami daudz pārtikas un ka ārpus ģeogrāfiskā apgabala iegūtās barības apjoms vienmēr ir mazāks par ES tiesību aktos noteikto robežvērtību attiecībā uz sausnas apjomu gadā.

Papildus dabiskajai veģetācijai, kas ir ekstensīvas vai daļēji ekstensīvas lauksaimniecības pamatā, ģeogrāfiskajā apgabalā pieejams arī siens, salmi, graudaugi, lucerna, vīķi vai auzas, kas izaudzēti no sēklām un ko var izmantot ganīšanai vai pēc novākšanas kā zaļbarību vai sausbarību. Var noganīt arī labības rugājus.

b) Siera “Queso de Acehúche” pagatavošanai izmantotajam pienam jābūt dabīgam produktam, kas iegūts, slaucot kazas no reģistrētām saimniecībām, un: — tam jābūt svaigpienam, pilnpienam, nestandartizētam un tīram pienam bez piemaisījumiem; — tā tauku un olbaltumvielu saturam jābūt vismaz 7 % un olbaltumvielu saturam jābūt vismaz 3 %; — tā pH jābūt no 6,5 līdz 6,8.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ražošanas posmi, kas jāveic šajā apgabalā, ir šādi:

— piena ražošana, kā noteikts 3.3. punktā;

— siera ražošana, kas ietver sarecināšanu, griešanu, ievietošanu veidnē, presēšanu, sālīšanu un nogatavināšanu, kā arī attiecīgā gadījumā “sobao” paņēmiena izmantošanu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Iepakojumu var brīvi izvēlēties, ja vien tas saglabā produkta viengabalainību un galīgo kvalitāti.

Nosūtāmos sierus operatori var sagriezt uz pusēm vai četrās daļās, un tādā gadījumā uz katras daļas jābūt sertifikācijas etiķetei, lai nodrošinātu katras no tām pilnīgu identificējamību un izsekojamību.

Sieru “Queso de Acehúche” var sagriezt jebkāda izmēra daļās mazumtirdzniecības vietās, ja griešana notiek patērētāja klātbūtnē pārdošanas brīdī.

3.6. Ar reģistrēto nosaukumu apzīmētā produkta marķēšanas īpašie noteikumi

Siera “Queso de Acehúche” galīgajam marķējumam jāsastāv no operatora tirdzniecības etiķetes un sertifikācijas etiķetes, kas neatdalāmā un neizdzēšamā veidā jāpiestiprina katram sertificētam sieram vai siera daļai. Galīgo atbildību par šo etiķešu pareizu izmantošanu uzņemas sertificētais operators.

Katrā vesela siera vai siera daļas sertifikācijas etiķetē jābūt unikālam burtciparu sērijas numuram, vārdiem “Denominación de Origen Protegida Queso de Acehúche” [aizsargāts cilmes vietas nosaukums “Queso de Acehúche”], vārdam “sobao”, ja izmantots šis paņēmiens, un šādam produkta logotipam:

Katra vesela siera vai siera daļas galīgajā marķējumā jānorāda arī visa pārējā informācija, kas noteikta attiecīgajos tiesību aktos.

4. Ģeogrāfiskā apgabala īsa definīcija

Piena ieguves un siera “Queso de Acehúche” ražošanas ģeogrāfiskais apgabals atrodas Kaseresas [Cáceres] provincē, kas ietilpst Estremaduras [Extremadura] autonomajā apgabalā (Spānijā).

Tas atrodas provinces centrālajā un rietumu daļā, tā platība ir aptuveni 396 000 ha, un tajā ietilpst šādu Tajo-Salor-Almonte un Valle del Alagón rajonu pašvaldību teritorija: Acehúche, Alcántara, Brozas, Cachorrilla, Calzadilla, Cañaveral, Casas de Millán, Casillas de Coria, Casar de Cáceres, Ceclavín, Coria, Garrovillas de Alconétar, Hinojal, Holguera, Mata de Alcántara, Mirabel, Monroy, Navas del Madroño, Pedroso de Acím, Pescueza, Piedras Albas, Portaje, Portezuelo, Riolobos, Santiago del Campo, Serradilla, Talaván, Torrejón el Rubio, Torrejoncillo, Villa del Rey un Zarza la Mayor.

5. Saikne ar ģeogrāfisko apgabalu

5.1. Ģeogrāfiskā apgabala specifika

a) Dabas faktori

Orogrāfija. Ražošanas apgabals ir peneplēns ar zemu reljefu, kas izveidojies ilgstoša erozijas procesa rezultātā. No austrumiem uz rietumiem to šķērso Las Corchuelas, Santa Catalina, El Arco, Grande, Solana un Garrapata kalnu grēdas. Apgabala vidējais augstums ir 350 m, dažos apgabalos — 250 m, un augstākais punkts ir 825 m.

Taho [Tajo] upe un tās pietekas Alagona [Alagón] un Almonte, kas satiekas ģeogrāfiskajā apgabalā, ir tā “mugurkauls” un ir izveidojušas ielejas ar ūdenstecēm, kuras teritorijas nevienmērīgās erozijas dēļ dažviet plūst pa šauriem padziļinājumiem. Tas radīja labvēlīgus apstākļus Alcántara aizsprosta būvniecībai Taho upē, paaugstinot ūdens līmeni trīs upēs līdz 220 m un appludinot vairāk nekā 10 000 ha lielu apgabalu. Citas vērā ņemamas upes ir Árrago, kas ir Alagonas kreisā krasta pieteka, un Rivera de Fresnedosa — ūdenstece, kura Taho upē ieplūst no labā krasta un kurā ir Torrejoncillo aizsprosts un tālāk — Portaje aizsprosts. Pirms regulēšanas plūsma tajā bija ļoti neliela, uz dziļākajās vietās ūdens gandrīz nebija. Apgabala hidrogrāfiskajā sistēmā ietilpst arī daudzi strauti un šauras aizas, nelieli upju baseini, kuru ūdensteces arī ir ļoti nevienmērīgas.

Veģetācija un dabiskā vide. Ģeogrāfiskā apgabala veģetācija galvenokārt ir Vidusjūras reģionam raksturīgā un kserofīti. Pseidostepes peneplēns, kur veģetācija galvenokārt sastāv no cistusrozēm, mastiksiem, viršiem, kazāboliņa, franču savvaļas lavandas un timiāna, atšķiras no “dehesa” (ozolu savannas) peneplēna, kur veģetāciju galvenokārt veido akmeņozoli un lakstaugi, lai gan tajā var būt arī citi koki, piemēram, korķozoli un savvaļas olīvkoki, kā arī retas, bet kvalitatīvas ganības. Florā gar ūdenstecēm sastopamas arī alkšņu, papeļu un vītolu audzes un kalnu mežu paliekas. Būtu jānorāda arī tas, ka dažu ģeogrāfiskā apgabala pašvaldību teritorija atrodas Monfragüe nacionālajā parkā un tā ietekmes zonā, kā arī vairākās zonās, kas klasificētas kā īpaši aizsargājamās teritorijas (ĪAT) putniem.

b) Vēsturiskie un ekonomiskie faktori

Rajonos, kas veido noteikto ģeogrāfisko apgabalu, pastāv sena tradīcija piekopt naturālo lauksaimniecību un turēt kazas, ganot tās vietējās ganībās un izmantojot lauksaimniecības blakusproduktus, jo iepriekš aprakstīto dabas faktoru dēļ tur apmetušies ļaudis bija spiesti maksimāli izmantot visus pieejamos resursus, lai uzturētu savas saimniecības. Tāpēc “Queso de Acehúche” ir svarīgs un autentisks vietējais produkts, par ko liecina apgabala sierotavu iegūtās balvas un godalgas specializētos gadatirgos un konkursos.

Būtu jānorāda arī tas, ka pēc Acehúche — ciema, kura nosaukums piešķirts sieram, — pašvaldības domes iniciatīvas un nolūkā saglabāt tradicionālo ražošanas metodi un veicināt kvalitāti kopš 2004. gada tiek rīkots “Feria Ibérica del queso de cabra de Acehúche” (“Acehúche Ibērijas kazas siera gadatirgus”), kas paredzēts vienīgi svaigpiena kazas siera ražotājiem.

c) Cilvēkfaktori

Lai saglabātu “Queso de Acehúche” specifisko raksturu, izšķiroša nozīme ir cilvēkfaktoriem, proti, vietējiem ražotājiem, jo to specializētās zināšanas, kas galvenokārt gūtas līdz ar pieredzi, ir ļoti svarīgas ne tikai “Queso de Acehúche” ražošanai, bet arī šo prasmju nodošanai nākamajām paaudzēm.

Konkrēti, būtu jānovērtē tas, ka ražošanas procesā siera ražotāji pārvalda daudzus mainīgos lielumus, kas ir reti kontrolējami, un izmanto paņēmienus, kuri lielā mērā balstīti pieredzē, kas gūta, strādājot kopā ar citiem prasmīgiem siera ražotājiem. Darbs ar nestandartizētu svaigpienu, kas iegūts dažādos gada periodos, nozīmē to, ka piena sastāvs un bakterioloģija var ievērojami atšķirties, ietekmējot visu procesu. Zināšanas un pieredze ir vajadzīgas arī recekļa griešanas laika noteikšanai, lai iegūtu pareiza lieluma graudus un pareizi notecinātu sūkalas, jo tas atkarīgs gan no piena sastāva un izmantotā recinātāja daudzuma, gan vides faktoriem, piemēram, temperatūras un mitruma sierotavā. Arī veidņu pildīšana un presēšana ar rokām ir procesi, kam vajadzīgas precīzas zināšanas par to, cik daudz recekļa ievietot katrā veidnē un kādu spiedienu piemērot, lai iegūtu vajadzīgo mitruma saturu.

Daudzo vides izmaiņu dēļ, kas notiek gada laikā un ietekmē pienu un ražošanas procesu, kā minēts iepriekš, ietekmē arī sieru nogatavināšanu, un tas nozīmē, ka ir pastāvīgi jāuzrauga temperatūras un mitruma apstākļi un ka sieri ir ar rokām jātīra un jāapgriež, lai nodrošinātu to pareizu attīstību. Tieši šajā ražošanas posmā izmanto tradicionālo “sobao” paņēmienu. Tas raksturīgs šim sieram, un vietējie ražotāji to dažkārt izmantoja, lai notīrītu glemi un veidotu “Queso de Acehúche” formu, lai to labāk noformētu tirgum.

5.2. Produkta specifika

“Queso de Acehúche” specifiskās īpašības, kas to atšķir no citiem kazas sieriem, ir saistītas ar to, ka tas tiek ražots tikai no svaigpiena un no tā notecina maz sūkalu, tā iegūstot diezgan mīkstas un dažkārt kūstošas konsistences masu ar glemes klātu un dažkārt diezgan izliektu mizu un vieglu pūdējuma aromātu. Šim sieram raksturīga ir arī “sobao” paņēmiena izmantošana.

5.3. Saikne starp ģeogrāfisko apgabalu un produkta kvalitāti vai īpašībām

Ģeogrāfiskajā apgabalā, kura dabas īpašības aprakstītas 5.1. punkta a) apakšpunktā, ir maz resursu, tāpēc tā iedzīvotāji vēsturiski savu saimniekošanu ir orientējuši uz lopkopību un jo īpaši kazkopību, jo kazas ir labi pielāgojušās šai ģeogrāfiskajai videi. Tās audzē gaļas, piena un siera ražošanai.

Mainīgie laikapstākļi gada laikā un dažādie reljefa un augšņu veidi nodrošina daudzveidīgu ekosistēmu. Šie specifiskie vietējie apstākļi veicina 5.1. punkta a) apakšpunktā aprakstītās raksturīgās veģetācijas augšanu, kas veido ekstensīvās vai daļēji ekstensīvās saimniecībās audzētu kazu ganāmpulku ganības.

“Dehesa” un pseidostepes peneplēnu flora, kas sastāv no ļoti dažādām sugām, veicina piena tauku kvalitāti, jo tiek sagremota spureklī, radot īsas un vidējas ķēdes taukskābes un raksturīgi veidojot piena mikrobiotu, kuru pārstrādā sierā bez termiskas apstrādes.

Tradicionālais “Queso de Acehúche” ražošanas veids ir atkarīgs arī no cilvēkfaktora. Vietējo ražotāju gatavotajā sierā ir ļoti augsts mitruma saturs, jo pēc recekļa sagriešanas tiek notecināts mazāk sūkalu, kā rezultātā siera sāni nedaudz izliecas un siers iegūst mīkstu konsistenci. Ar izmantoto ražošanas paņēmienu nogatavināšanas laikā uz siera mizas tiek izveidota gleme, kas sieram piešķir viegla pūdējuma aromātu. “Sobao” paņēmiena izmantošana siera nogatavināšanas procesā arī ir sena metode, kura saistīta ar vietējiem ražotājiem un saskaņā ar kuru ar ūdenī samērcētām rokām mazgā katra siera augšējo, apakšējo malu un sānus, kad jau ir sākusi veidoties miza. Tas tiek darīts, lai nodrošinātu, ka miza ir gluda un vienmērīga, ar noapaļotām šķautnēm.

Līdz ar to dziļi iesakņojušās un senās ģeogrāfiskā apgabala kazu audzēšanas tradīcijas, kurās izmanto dažādas vietējās augu sugas, kas aug dažādos gada periodos un rada unikālu pienu, apvienojas ar veidu, kādā gatavo sieru, kuru vietējie ražotāji termiski neapstrādā, bet kura ražošanai izmanto tradicionālās prasmes un paņēmienus, lai iegūtu “Queso de Acehúche” raksturīgo formu, konsistenci, aromātu un garšas īpašības.

Atsauce uz specifikācijas publikāciju

http://www.juntaex.es/filescms/con03/uploaded_files/SectoresTematicos/Agroalimentario/Denominacionesdeorigen/Solic_PliegoCondicionesQuesoAcehuche_.pdf

(1) OV L 343, 14.12.2012., 1. lpp.